กรุ๊ปลีส (GL)
ในช่วงปลายปี 59 เคยเขียนเรื่องหุ้น “กรุ๊ปลีส” หรือ GL ไป 2 ครั้ง
14 มี.ค. 2560

ลูบคมตลาดทุน : ธนะชัย ณ นคร
 
ในช่วงปลายปี 59 เคยเขียนเรื่องหุ้น “กรุ๊ปลีส” หรือ GL ไป 2 ครั้ง
ครั้งแรกเขียนเกี่ยวกับเรื่องราคาหุ้น GL ปรับขึ้นมาอย่างน่าอัศจรรย์
ส่วนอีกเรื่องคือ สงสัยว่า เหตุใดหุ้น GL ถึงไม่ติด SET50 และยังถูกถอดออกจาก SET100 ด้วย
ทั้งๆ ที่เกณฑ์หลายๆ เกณฑ์ก็ผ่าน
แต่ผ่านมาถึงตอนนี้ ก็พอจะทราบคำตอบด้วยตัวเองแล้วว่าเป็นเพราะเหตุใด
เพราะราคาหุ้นที่ปรับลง กับข่าวที่ออกมา รวมถึงการตั้งข้อสงสัยของผู้ตรวจสอบบัญชีเกี่ยวกับงบการเงินของ GL เป็นคำตอบที่ตอบชัดเจนอยู่ในตัวแล้ว
ส่วนเรื่องราคาหุ้นที่ปรับขึ้นมานั้น
ก็เคยบอกแล้วว่า เรื่องนี้เป็นความร่วมมือกันหลายฝ่ายจริงๆ
ราคาหุ้น GL ปิดตลาดเมื่อสิ้นปี 2558 อยู่ที่ 18.20 บาท
ณ สิ้นปี 2559 ราคาหุ้นขึ้นมาปิดที่ 57.25 บาท หรือปรับขึ้นมา 214.5%
ในช่วงกลางปี 2559 มีคนวงในตลาดทุนมากระซิบบอกว่า ให้จับตาขบวนการสร้างราคาหุ้น GL ไว้นะ
คำว่า “ขบวนการ” นั้นหมายความว่ามีหลายกลุ่ม ทั้งนักลงทุนรายใหญ่ นักวิเคราะห์ และคนใกล้ชิดกับการบริหาร ที่มีทั้งคนไทยและต่างประเทศ
หรือคล้ายๆ กับทฤษฎีสมคบคิด
ขณะนั้น ก็ไม่เชื่อว่า ราคาหุ้นจะไปได้ไกลมากนัก
ทว่า ราคาของกรุ๊ปลีส ยังคงปรับขึ้นอย่างต่อเนื่อง โดยมีบางช่วงราคาย่อลงมาเสมือนกันเป็นการ “พัก” แต่จริงๆ แล้ว ยังวิ่งไปต่อ
ระหว่างที่ราคาปรับขึ้นมา มีบทวิเคราะห์ของโบรกฯ คอยนำทางมาให้เรื่อยๆ “ปรับราคาเป้าหมาย” มาเป็นระยะ
พร้อมกับการอ้างอิงกับผลประกอบการที่เติบโตขึ้น ทั้งรายได้ และกำไรสุทธิ รวมถึงการขยายการลงทุนไปยังต่างประเทศ โดยเฉพาะในกลุ่มอาเซียน
ขณะนั้น ผมตั้งคำถามไว้
คือ ราคาหุ้นกับผลประกอบการมีความสัมพันธ์กันอย่างมีนัยสำคัญอย่างไร
การที่ตลาดหลักทรัพย์ฯ กำหนดว่าหุ้นที่มี P/E เกินกว่า 40 เท่า จะเป็นหุ้นที่เข้าข่ายติดแคชบาลานซ์(มีข้อกำหนดอื่นๆ นอกเหนือค่าพี/อี ด้วย) หรือต้องใช้เงินสดในการซื้อขาย
นั่นแสดงว่า หุ้นที่พี/อีเกิน 40 เท่า น่าจะมีราคาที่แพงเกินไป
ในช่วงปลายปี 2559 หุ้นกรุ๊ปลีส เทรดกันนำพี/อีระดับ 77 เท่า
และ P/BV สูงกว่า 9.19 เท่า มี Dividend Yield  หรืออัตราผลตอบแทนเงินปันผลเพียง 0.33%
มีประเด็นที่น่าสนใจ และผมตั้งคำถามไว้ด้วย
เพราะ GL มีการออกหุ้นกู้แปลงสภาพให้กับ JTrust Asia และ Sri Lanka LLC รวมกว่า 34.65 ล้านบาท และเมื่อครบ 3 ปี นำหุ้นนี้มาแปลงเป็นหุ้น GL ที่ราคา 70 บาท
จึงตั้งคำถามว่า นี่อาจคือวิศวกรรมการเงิน และเกมการเงินในการต่อยอดราคาหุ้นหรือไม่
วิธีการนี้ ก็อาจทำให้คนที่ถือหุ้นอยู่ ละเมอเพ้อได้ว่า ราคามันจะต้องวิ่งไปที่ระดับ 70 บาทแน่ๆ ใช่ไหม
ไม่เช่นนั้น คนที่ซื้อหุ้นกู้ไป จะแปลงสภาพทำไม ถ้าถือไป 3 ปี แล้วได้คืนราคาทุน
ผ่านมาถึงปี 2560 ในช่วง 2 เดือนแรก ราคาหุ้น GL ยังปรับขึ้นต่อเนื่อง กระทั่งขึ้นมาใกล้ๆ 70 บาท
พี/อีไม่ต้องพูดถึง เพราะสูงกว่า 80 เท่า
มาร์เก็ตแคปทะยานขึ้นมาเกือบๆ 1 แสนล้านบาท หรือมีขนาดใหญ่พอๆ กับมูลค่าหลักทรัพย์ตามราคาตลาดของธนาคารพาณิชย์ขนาดเล็กเลยนะ
หากพิจารณาดูแบบนี้แล้ว ตัวเลขสำคัญทางการเงินหลายๆ ตัวเริ่มไม่มีความสัมพันธ์กันแล้ว
หรือมีความขัดแย้งในตัวมันเองอยู่
ส่วนตัวนั้น ไม่แน่ใจว่าเป็น “ฟองสบู่” หรือไม่
แต่ราคาที่ร่วงติดฟลอร์มา 2 วัน กระทั่งมาอยู่ที่ 17.70 บาทต่อหุ้น คงเป็นคำตอบได้ดี
ส่วนวันนี้  ราคาหุ้นยังไม่รู้ว่าเป็นอย่างไร
เพราะ GL มีการแจ้งต่อตลาดหลักทรัพย์ฯ เมื่อคืนนี้ในช่วง 19.34 น. โดยก่อนหน้านี้ ทางผู้บริหารของ GL ก็ได้เดินทางไปยังตลาดหลักทรัพย์ฯ ในช่วงบ่าย เพื่อพบกับผู้บริหารของ ตลท.ด้วย
ไม่แน่ใจว่าพอตลท.อ่านข้อมูลแล้ว ยังต้องให้ GL1 แจงเพิ่มหรือไม่
ส่วนการแถลงข่าวของ GL ในวันนี้ (14 มี.ค.) เวลา 10.00 น. นักลงทุนก็ต้องติดตามกันล่ะ
ขณะที่คำแนะนำของโบรกฯ ส่วนใหญ่
เขาแนะ “ขาย” ออกจากพอร์ต